**Håndtering av eventuelle henvendelser og varsler om seksuell trakassering**

Denne håndteringsplanen er en intern veiviser for hvordan ulike typer henvendelser og varsler om mulig seksuell trakassering skal håndteres.

Henvendelser eller varsler i eller fra lokal partiorganisasjon:

1. Partiet har retningslinjer og rutiner for å håndtere varsler om mulig seksuell trakassering. Disse skal alltid følges.
2. Den ordinære «varslingskjeden» i partiet er slik at dersom du som tillitsvalgt eller partimedlem blir gjort kjent med eller blir utsatt for uønsket seksuell oppmerksomhet skal du melde fra til din nærmeste leder i partiet, de skal videre varsle til fylkessekretær og partiet sentralt ved assisterende partisekretær eller partisekretær.
3. Avhengig av varselets innhold og hvem som er involvert gjør partikontoret en vurdering sammen med fylkesparti og lokale tillitsvalgte hvordan og på hvilket nivå henvendelsen bør følges opp.
4. Dersom henvendelsen omhandler personer i sentrale verv skal partikontoret sentralt håndtere henvendelsen.

Henvendelser eller varsler som kommer til partiet sentralt eller til sentrale politikere:

1. Henvendelser og varsler kan komme på mange måter og ha en ulik karakter. Uansett hvilken kanal eller form en henvendelse har skal den tas på alvor og følges opp.
2. Den som mottar henvendelsen eller varselet bør hvis mulig henvise den som tar kontakt til partikontoret sentralt som rette instans for å for å følge opp henvendelsen. Mulighetene for å gi en henvendelse en god oppfølging er større ved direkte kontakt.
3. Dersom dette ikke er mulig må henvendelsen/varselet sendes videre /videreformidles til Partisekretær eller Assisterende partisekretær.

Rutine for håndtering

1. Partikontoret eller den som håndterer henvendelsen /varselet må opprette kontakt med den som har kommet med henvendelsen for å bringe fakta i saken på det rene. Sentralt i dette er bl.a om det er en konkret hendelse (tid/sted), hvem som opplevde seg krenket eller trakassert i situasjonen osv
2. Partikontoret eller den som håndterer henvendelsen /varselet må ta kontakt med den som opplever seg krenket i saken der det ikke er den som har tatt kontakt i utgangspunktet for å få dennes versjon av saken.
3. Tilsvarende må det gjennomføres en samtale med den andre parten for å få dennes versjon av saken.
4. Partikontoret eller den som håndterer saken har ansvaret for å sikre at saken er tilstrekkelig opplyst til å ta en god vurdering av videre håndtering. Om nødvendig kan dette også innebære samtaler med eventuelle vitner osv. Ved behov søkes det råd hos fylkessekretær eller på partikontoret sentralt.
5. Det må sikres skriftlighet i håndteringen. Det skal føres logg og det skal skrives referat fra de møter som gjennomføres.

**Arbeiderpartiets retningslinjer mot seksuell trakassering**

* Arbeiderpartiet ønsker en organisasjon der seksuell trakassering ikke forekommer. Som organisasjon har vi et ansvar både for å forebygge og hindre dette. Tillitsvalgte i Arbeiderpartiet må ikke utsette noen for seksuell trakassering, og har selv ansvar for at denne regelen blir fulgt.
* Tillitsvalgte som blir kontaktet om uønsket seksuell oppmerksomhet må ta alle slike henvendelser alvorlig.
* Dersom en tillitsvalgt får kjennskap til at seksuell trakassering forekommer i organisasjonen eller på arrangementer i regi av organisasjonen, må den tillitsvalgte forsøke å hindre at dette fortsetter.
* Den som har vært utsatt for seksuelle overgrep bør motiveres til å anmelde saken. Den bør også sikres støttepersoner i organisasjonen.
* Oppfølging av slike saker må i første rekke ta hensyn til dem som hevder å være utsatt for overgrep. Overgrepsofferet er den svake part, men den som hevdes å være overgriper bør også sikres støttepersoner.
* Det er rettsvesenet som har ansvar for å avgjøre om eventuelle saker om seksuelle overgrep er i strid med norsk lov. Dette ansvaret skal ikke organisasjonen ta